Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση, για εικοστή τέταρτη φορά, της οδηγίας 76/769/EΟΚ του Συμβουλίου σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (πενταβρωμοδιφαινυλαιθέρας) - (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ) - (Κείμενο που παρουσιάζει ενδιαφέρον για τον ΕΟΧ)

1. Ιστορικο

>ΘΕΣΗ ΠIΝΑΚΑ>

2. Στοχοσ της προτασησ

Οι στόχοι της πρότασης για την τροποποίηση, για εικοστή τέταρτη φορά, της οδηγίας 76/769/EΟΚ είναι η διατήρηση της Ενιαίας Αγοράς και η προστασία του περιβάλλοντος. Επιδιώκει να επιβάλει απαγόρευση της κυκλοφορίας στην αγορά και της χρήσης του πενταβρωμοδιφαινυλαιθέρα (πενταΒΔΑ).

Στο εξής, δεν μπορούν να κυκλοφορούν στην αγορά είδη που περιέχουν πενταΒΔΑ.

Η τροποποιημένη πρόταση αποσκοπεί στην επικαιροποίηση της αρχικής πρότασης, λαμβάνοντας υπόψη νέες τεχνικές εξελίξεις, χωρίς να τροποποιήσει τη γενική δομή της και τους στόχους της.

3. Γνωμη της Επιτροπησ για τισ τροπολογιεσ που ενεκρινε το Κοινοβουλιο

Από τις οκτώ τροπολογίες που ενέκρινε το Κοινοβούλιο, η Επιτροπή δέχθηκε μία και δέχθηκε κατ' αρχήν ένα μέρος μιας άλλης τροπολογίας.

3.1. Τροπολογίες που γίνονται δεκτές από την Επιτροπή

Σύμφωνα με νέες τεχνικές πληροφορίες, ο οκταβρωμοδιφαινυλαιθέρας θα μπορεί να παράγεται με λιγότερο από 0.1 % πενταβρωμοδιφαινυλαιθέρα το 2003. Κατά συνέπεια, η προτεινόμενη απαγόρευση του πενταβρωμοδιφαινυλαιθέρα σε συγκεντρώσεις υψηλότερες από 0.1 % δεν θα έχει καμία συνέπεια για τη δυνατότητα κυκλοφορίας στην αγορά και χρήσης του οκταβρωμοδιφαινυλαιθέρα. Επομένως, η Επιτροπή μπορεί να δεχθεί την παρέκκλιση σχετικά με τον πενταβρωμοδιφαινυλαιθέρα σε συγκεντρώσεις χαμηλότερες από 5 % στον οκταβρωμοδιφαινυλαιθέρα τεχνικού βαθμού από την απαγόρευση, δηλαδή να διαγράψει το σημείο 3 του Παραρτήματος της πρότασης της Επιτροπής για τροποποίηση, για εικοστή τέταρτη φορά, της οδηγίας 76/769/EΟΚ (Τροπολογία αριθ. 5 του Κοινοβουλίου).

3.2. Τροπολογίες που γίνονται αποδεκτές εν μέρει ή κατ' αρχήν από την Επιτροπή

Για τον ίδιο λόγο, η Επιτροπή μπορεί να αποδεχθεί την αποσαφήνιση, σε μια αιτιολογική σκέψη, ότι ο οκταβρωμοδιφαινυλαιθέρας δεν μπορεί να περιέχει πενταβρωμοδιφαινυλαιθέρα σε συγκεντρώσεις υψηλότερες από 0.1 % (πρώτο μέρος της τροπολογίας αριθ. 2 του Κοινοβουλίου).

Η αιτιολογική σκέψη αριθ. 5 τροποποιείται ως εξής:

"Οι διαθέσιμοι στο εμπόριο διφαινυλαιθέρες τεχνικού βαθμού είναι μείγματα και περιέχουν μόρια με διαφορετικούς αριθμούς ατόμων βρωμίου. Ο οκταβρωμοδιφαινυλαιθέρας (οκταΒΔΑ) τεχνικού βαθμού περιέχει πενταΒΔΑ, εκτός από, κυρίως, οκταΒΔΑ και επταΒΔΑ. Για να προστατευθεί η ανθρώπινη υγεία και το περιβάλλον, δεν θα πρέπει πλέον να επιτρέπεται η χρήση οκταΒΔΑ που περιέχει περισσότερο από 0.1 % πενταΒΔΑ, όταν θα περιοριστεί ο πενταΒΔΑ."

3.3. Περαιτέρω τροποποιήσεις της πρότασης

Η Επιτροπή λαμβάνει υπόψη την ανάγκη, που επεσήμανε το Συμβούλιο, για περαιτέρω αποσαφήνιση του σημείου 1 του Παραρτήματος της προτεινόμενης οδηγίας προσθέτοντας τις λέξεις "ουσιών ή".

Το σημείο 1 του Παραρτήματος τροποποιείται ως εξής:

"Δεν μπορεί να κυκλοφορεί στην αγορά ή να χρησιμοποιείται ως ουσία ή ως συστατικό ουσιών ή παρασκευασμάτων σε συγκεντρώσεις μεγαλύτερες από 0.1 % κατά μάζα."

3.4. Τροπολογίες που δεν γίνονται δεκτές από την Επιτροπή

Η Επιτροπή δεν μπορεί να αποδεχθεί τις τροποποιήσεις που επεκτείνουν το πεδίο κάλυψης της προτεινόμενης οδηγίας για να συμπεριληφθούν απαγορεύσεις και άλλων ουσιών, δηλαδή του οκταβρωμοδιφαινυλαιθέρα και του δεκαβρωμοδιφαινυλαιθέρα (τροπολογίες αριθ. 1, δεύτερο μέρος της αριθ. 2, αριθ. 3, 4, 6, 15 και 16 του Κοινοβουλίου). Αυτές οι άλλες ουσίες θα αποτελέσουν αντικείμενο μεταγενέστερης πρότασης της Επιτροπής όταν θα έχουν ολοκληρωθεί οι αξιολογήσεις των κινδύνων και θα έχει αναλυθεί η διαθεσιμότητα ασφαλών υποκαταστάτων.

4. Συμπερασμα

Σύμφωνα με το άρθρο 250(2) της Συνθήκης ΕΚ, η Επιτροπή τροποποιεί την πρότασή της όπως παρουσιάζεται ανωτέρω.